བཞི་པ་ཚད་མའི་མཚན་ཉིད་དང་དབྱེ་བ་ལ།ཚད་མའི་མཚན་ཉིད་ནི།མི་བསླུ་རྟོགས་པའི་བོན་སུམ་ལྡན་ཡིན་ལ།དེ་ཡང་མི་བསླུ་བ་གསུམ་ནི།ཡུལ་མི་བསླུ་བ།ངོ་བོ་མི་བསླུ་བ།བྱེད་ལས་མི་བསླུ་བ་ཡིན་ཏེ།ཚད་གཞུང་རང་ལས།ཡུལ་གྱི་ཁྱད་པར་ཡང་དག་ཉིད་དུ་གནས་པས་ལོག་པའི་མི་བསླུ་བ།བློ་རང་གི་ངོ་བོ་འཁྲུལ་མེད་ཀྱི་ཤེས་རབ་འཆལ་བས་མི་བསླུ་བ།བྱེད་པའི་ལས་སྒྲོ་འདོགས་གཅོད་བྱེད་དེ་མ་ཡིན་གྱི་མི་བསླུ་བའོ།ཞེས་གསུངས་ལ།མི་བསླུ་བ་གསུམ་གྱིས་རིགས་མི་མཐུན་པ་གསུམ་སེལ་བའོ།གཞན་ཡང་མི་བསླུ་བ་གསུམ་གྱི་དོན་ལ།ཚད་གཞུང་རང་ལས།དགག་བཞགརྩོད་སྤོངས་མང་དུ་གནང་འདུག་མོད་ཀྱང་འདིར་འགོད་ཐབས་བྲལ་ལ།འདིར་ཁྱད་པར་གནད་དོན་གལ་ཆེན་ཞིག་ལ།སྟོན་པ་སངས་རྒྱས་ཀྱི་གསུང་བཀའ་ཐམས་ཅད་ཚད་མ་ཡིན་པ་ནི་བོན་གྱི་ཚད་གཞུང་རྙིང་བ་ཐམས་ཅད་ཀྱི་དགོངས་པ་གཅིག་མཐུན་དུ་འདུག་པས་ཚད་མ་ཡིན་ན་ཤེས་པ་ཡིན་པའི་མ་ཁྱབ་ལ་བཀའ་དང་བཀའ་བརྟེན་གཉིས་ལས་བཀའ་གང་ཡིན་ཚད་མར་འདོད་པའོ།དབྱེ་གཞི་ཚད་མ་ལ་དབྱེ་ངོ་བཀའ་ཚད་མ།ལུང་ཚད་མ།རིག་པ་ཚད་མ་དང་གསུམ་གྱི་གྲངས་ཡོད་ལ།གཞན་ཡང་ཚད་གཞུང་འདིར་ལུང་ཤེས་བྱེད་དུ་དྲངས་པ་ནང་རྒྱུད་ལས།ཚད་མ་དྲུག་གིས་མི་མཚོན་ན་གྲི་མེད་གཡག་རོ་བཤའ་བ་འདྲ་ཅེས་པའི་ལུང་དེ་ཚད་མ་དྲུག་བསྟན་ལ་ཚད་མ་དྲུག་གི་གྲངས་ངོས་འཛིན་ལ་དེང་གི་ཆར་བཤད་ཚུལ་འདྲ་མིན་འདུག་མོད་ཀྱང་ཚད་གཞུང་རང་གི་ཚིག་དོན་གྱི་ཁོག་དང་བསྟུན་ན་འདི་ལྟར་ཏེ།